Návrh

Nariadenie vlády
Slovenskej republiky
z. ……..2006

o požiadavkách na zabezpečenie kontroly vysokoaktívnych žiaričov a opustených žiaričov

Vláda Slovenskej republiky podľa § 2 ods. 1 písm. e) a  l) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 607/2004 Z. z. nariaďuje:

§ 1
Predmet úpravy

Toto nariadenie vlády ustanovuje požiadavky na zabezpečenie kontroly vysokoaktívnych žiaričov a opustených žiaričov a na zamedzenie ožiarenia pracovníkov;) ustanovenia osobitného predpisu) tým nie sú dotknuté.

§ 2
Základné pojmy

Na účely tohto nariadenia vlády sa rozumie:
a)	vysokoaktívnym žiaričom uzavretý rádioaktívny žiarič) obsahujúci rádionuklid, ktorého aktivita v čase výroby alebo aktivita v čase jeho prvého umiestnenia na trh, ak  nie je známa aktivita v čase výroby, sa rovná alebo je vyššia ako úroveň aktivity uvedená v prílohe č. 2,
b)	nepoužívaným žiaričom vysokoaktívny žiarič, ktorý sa už k činnosti vedúcej k ožiareniu, na ktorú bolo vydané povolenie) Úradom verejného zdravotníctva Slovenskej republiky (ďalej len „úrad“) nepoužíva, a ani sa s jeho ďalším používaním nepočíta; vysokoaktívny žiarič, ktorý nemá platné osvedčenie uzavretého žiariča dlhšie ako 12 mesiacov sa považuje za nepoužívaný, 
c)	opusteným žiaričom uzavretý rádioaktívny žiarič, ktorý nie je evidovaný úradom, úrad nikdy nevydal povolenie na jeho používanie4) alebo nedostal oznámenie) o jeho používaní alebo uzavretý rádioaktívny  žiarič, ktorý bol opustený, stratený, nesprávne umiestnený, ukradnutý alebo odovzdaný novému majiteľovi bez riadneho oznámenia príslušnému orgánu verejného zdravotníctva  alebo bol odovzdaný prijímateľovi bez jeho upovedomenia,
d)	kontajnerom žiariča obal uzavretého vysokoaktívneho žiariča, ktorý nie je jeho  súčasťou, ale slúži na  jeho prepravu alebo iné nakladanie s ním,
e)	výrobcom každá fyzická osoba - podnikateľ alebo právnická osoba, ktorá vyrába vysokoaktívne žiariče,
f)	držiteľom fyzická osoba – podnikateľ alebo právnická osoba, ktorá prevádzkuje vysokoaktívny žiarič; držiteľom nie je  oprávnená organizácia,
g)	dodávateľom každá fyzická osoba - podnikateľ alebo právnická osoba, ktorá vysokoaktívne žiariče dodáva, distribuuje alebo inak dáva k dispozícii, 
h)	odovzdaním prevod vysokoaktívneho žiariča z jedného držiteľa na  iného držiteľa,
i)	oprávnenou organizáciou organizácia, ktorá má povolenie úradu podľa osobitného predpisu.4)

§ 3
Požiadavky na vykonávanie činností vedúcich k ožiareniu s vysokoaktívnymi žiaričmi

(1)	Držiteľ môže vysokoaktívny žiarič prevádzkovať alebo iným spôsobom s ním nakladať, len ak má povolenie na vykonávanie činnosti vedúcej k ožiareniu vydané úradom podľa osobitného predpisu.4)
(2)	Žiadateľ o vydanie povolenia na vykonávanie činnosti vedúcej k ožiareniu s  vysokoaktívnym žiaričom4) je povinný  k žiadosti o povolenie predložiť okrem náležitostí) aj
a)	dokumentáciu o opatreniach na zabezpečenie radiačnej ochrany pri odbere vysokoaktívneho žiariča, skladovaní vysokoaktívneho žiariča a používaní vysokoaktívneho žiariča a o zabezpečení nakladania s vysokoaktívnym žiaričom, keď sa stane nepoužívaným žiaričom,
b)	dokumentáciu o  finančnom zabezpečení  nakladania s  nepoužívaným žiaričom vrátane  prípadu, keď sa držiteľ stane nesolventným alebo ukončí činnosť s vysokoaktívnym žiaričom. 
(3)	Oprávnená organizácia na požiadanie fyzickej osoby alebo právnickej osoby, ktorá žiada o vydanie povolenia na činnosti vedúce k ožiareniu s vysokoaktívnym žiaričom je povinná vystaviť potvrdenie o možnosti prevzatia vysokoaktívneho žiariča ako rádioaktívny odpad, keď sa stane nepoužívaným žiaričom na skladovanie alebo na uloženie  rádioaktívneho odpadu) a oceniť náklady spojené s jeho prevzatím, skladovaním, úpravou a uložením.
(4)	Žiadateľ o vydanie povolenia na činnosti vedúce k ožiareniu s vysokoaktívnym žiaričom je povinný zložiť finančnú zábezpeku vo výške  nákladov spojených s úpravou na uloženie a uložením nepoužívaného žiariča ako rádioaktívneho odpadu alebo so skladovaním vysokoaktívneho žiariča stanovenej podľa odseku 3 na osobitný účet Ministerstva zdravotníctva Slovenskej republiky (ďalej len „ministerstvo“). Ak držiteľ odovzdá vysokoaktívny žiarič inému držiteľovi alebo nepoužívaný žiarič odovzdá oprávnenej organizácii alebo vráti nepoužívaný žiarič dodávateľovi alebo výrobcovi, finančná zábezpeka sa držiteľovi vráti.
(5)	Úrad v povolení na vykonávanie činnosti vedúcej k ožiareniu s vysokoaktívnym žiaričom určí najmä
a)	minimálne požiadavky na kvalifikáciu pracovníkov vrátane prípravy pracovníkov a výcviku pracovníkov pri nakladaní s vysokoaktívnym žiaričom, 
b)	minimálne požiadavky na vysokoaktívne žiariče, kontajnery a prídavné zariadenia,
c)	požiadavky na postupy v prípade mimoriadnej udalosti vrátane spojenia na ich hlásenia,
d)	pracovné postupy pri nakladaní s vysokoaktívnym žiaričom,
e)	požiadavky na  údržbu  vysokoaktívnych žiaričov a kontajnerov,
f)	postupy pre  nakladanie s nepoužívanými  žiaričmi, vrátane dohody o ich odovzdaní oprávnenému držiteľovi alebo oprávnenej organizácii. 

§ 4
Odovzdanie 

(1) Držiteľ môže vysokoaktívny žiarič odovzdať iba držiteľovi, ktorý má povolenie na vykonávanie činností vedúcich k ožiareniu6) s rovnakým vysokoaktívnym žiaričom.
(2) Držiteľ je povinný každé odovzdanie vysokoaktívneho žiariča bezodkladne oznámiť úradu. Nový držiteľ, ktorý nadobudol vysokoaktívny žiarič je povinný oznámiť úradu nadobudnutie vysokoaktívneho žiariča bezodkladne. 
(3) Nepoužívaný žiarič držiteľ odovzdá výrobcovi alebo dodávateľovi; ak to nie je možné, odovzdá vysokoaktívny žiarič oprávnenej organizácii.

§ 5
Záznamy o vysokoaktívnych žiaričoch

(1)	Držiteľ je povinný viesť záznamy o všetkých vysokoaktívnych žiaričoch, ktoré nadobudol. Záznamy sa vedú na formulári podľa prílohy č. 3. Záznam  vyhotoví držiteľ bezodkladne pri nadobudnutí vysokoaktívneho žiariča a priebežne ho dopĺňa. 
(2)	Držiteľ je povinný poskytnúť úradu, ktorý vykonáva na pracovisku štátny zdravotný dozor a príslušnému regionálnemu úradu verejného zdravotníctva, ktorý vykonáva na pracovisku štátny zdravotný dozor (ďalej len „orgán dozoru“) záznamy, ktoré obsahujú údaje podľa prílohy č. 3 o každom vysokoaktívnom žiariči, ktorý nadobudol, v písomnej alebo elektronickej podobe a to
a)	bezodkladne po nadobudnutí vysokoaktívneho žiariča, 
b)	ďalej každých 12 mesiacov, ak úrad v povolení neustanoví inak,
c)	bezodkladne pri zmene  skutočností uvedených v zázname, 
d)	bezodkladne po uzavretí záznamu, keď držiteľ už nezodpovedá za vysokoaktívny žiarič; v takomto prípade je povinný uviesť údaje o novom držiteľovi alebo oprávnenej organizácii, 
e)	bezodkladne, ak držiteľ uzavrel všetky záznamy o vysokoaktívnych žiaričoch a ukončil vykonávanie činnosti vedúcej k ožiareniu s vysokoaktívnymi žiaričmi,
f)	na požiadanie úradu.
(3)	Údaje v Centrálnom registri zdrojov ionizujúceho žiarenia sa priebežne aktualizujú podľa oznámení držiteľa, vrátane údajov o odovzdaní a novom držiteľovi. Záznamy musia obsahovať údaj o rádionuklide, type vysokoaktívneho žiariča  a o jeho aktivite v čase jeho výroby, ak  nie je známa, o aktivite v čase  prvého umiestnenia žiariča na trh alebo o aktivite v čase keď držiteľ vysokoaktívny žiarič odobral.

§ 6
Povinnosti držiteľa

Držiteľ je povinný
a)	zabezpečiť vykonávanie skúšok zdrojov ionizujúceho žiarenia podľa osobitného predpisu,)
b)	pravidelne overovať, po každom ukončení práce a najmenej jeden krát za mesiac, že vysokoaktívny žiarič a zariadenie obsahujúce vysokoaktívny žiarič nie je poškodené a je na určenom mieste,
c)	vypracovať pracovné postupy, návody a protokoly na bezpečné nakladanie s vysokoaktívnymi žiaričmi, na zamedzenie nepovoleného použitia vysokoaktívnych žiaričov, na  zabránenie krádeže a straty vysokoaktívneho žiariča alebo jeho zničenie pri požiari a  zabezpečiť, aby sa pri činnostiach vedúcich k ožiareniu podľa nich postupovalo,
d)	bezodkladne oznámiť orgánu dozoru každú stratu vysokoaktívneho žiariča, krádež vysokoaktívneho žiariča alebo nepovolené použitie vysokoaktívneho žiariča,
e)	zabezpečiť kontrolu vysokoaktívneho žiariča po každej udalosti, ktorá môže poškodiť vysokoaktívny žiarič a informovať orgán dozoru o prijatých opatreniach,
f)	odovzdať nepoužívaný vysokoaktívny žiarič po ukončení jeho používania dodávateľovi alebo výrobcovi alebo oprávnenej organizácii bez zbytočného odkladu, najneskôr však do 12 mesiacov odo dňa, keď sa stal nepoužívaným žiaričom, ak úrad neurčí inak,
g)	pred odovzdaním vysokoaktívneho žiariča overiť, či nový držiteľ má povolenie vydané úradom na činnosti vedúce k ožiareniu s rovnakým typom  vysokoaktívneho žiariča, 
h)	bezodkladne oznámiť orgánu dozoru každú radiačnú nehodu, 
i)	zložiť na osobitný účet ministerstva finančnú zábezpeku vo výške  nákladov spojených so skladovaním alebo uložením  vysokoaktívneho žiariča podľa § 3 ods. 4,
j)	viesť  záznamy o všetkých vysokoaktívnych žiaričoch, ktoré odobral podľa § 5 ods. 1,
k)	poskytnúť orgánu dozoru záznamy o každom vysokoaktívnom žiariči, ktorý odobral podľa § 5 ods. 2,
l)	predložiť záznamy o vysokoaktívnych žiaričoch osobám vykonávajúcim štátny zdravotný dozor,)
m)	zabezpečiť odbornú prípravu pracovníkov ožiarených pri práci a odborných zástupcov a viesť dokumentáciu o absolvovaní odbornej prípravy jednotlivých zamestnancov podľa § 8 ods. 1.

§ 7
Identifikácia a označovanie

(1)	Výrobca je povinný označiť vysokoaktívny žiarič  číslom umožňujúcim jeho jednoznačnú identifikáciu. Toto číslo musí byť vyryté alebo vytlačené na vysokoaktívnom žiariči. Ak sa vysokoaktívny žiarič dováža z tretích krajín je dodávateľ povinný zabezpečiť, aby každý vysokoaktívny žiarič bol označený jednoznačným identifikačným číslom. 
(2)	Rovnaké číslo musí byť tiež vyryté alebo vytlačené na kontajneri žiariča. Ak sa kontajner žiariča používa na viac kusov žiaričov alebo na  rôzne vysokoaktívne žiariče, musí mať kontajner žiariča uvedenú aspoň informáciu o povahe vysokoaktívneho žiariča. 
(3)	Výrobca alebo dodávateľ je povinný zabezpečiť označenie kontajnera žiariča a  vysokoaktívneho žiariča  príslušnou výstražnou značkou upozorňujúcou na  nebezpečenstvo rádioaktívnej látky podľa osobitného predpisu.) 
(4)	Dokumentácia k vysokoaktívnemu žiariču poskytovaná výrobcom musí obsahovať fotografickú dokumentáciu vysokoaktívneho žiariča a kontajnera žiariča.
(5)	Držiteľ je povinný zabezpečiť, aby
a)	ku každému vysokoaktívnemu žiariču a kontajneru žiariča  bola priložená písomná informácia preukazujúca, že vysokoaktívny žiarič je identifikovaný  a označený  podľa odseku 1 alebo písomná informácia umožňujúca identifikovať vysokoaktívny žiarič a jeho povahu; informácia musí obsahovať fotografickú dokumnentáciu žiariča, kontajnera žiariča, transportného obalu a ak je to primerané aj zariadenia, ktoré obsahuje žiarič,
b)	vysokoaktívny žiarič a kontajner žiariča boli označené príslušnou výstražnou značkou upozorňujúcou na nebezpečenstvo rádioaktívnej látky podľa osobitného predpisu.10) 
(6)	U vysokoaktívnych žiaričov, ktoré nie je možné označiť napríklad z dôvodu malých rozmerov vysokoaktívneho žiariča alebo preto, že to nedovoľuje zachovanie vlastností vysokoaktívneho žiariča, sa označenie podľa odsekov 1, 3 a 5 písm. b) identifikačným číslom a príslušnou výstražnou značkou nevyžaduje. 

§ 8
Odborné vzdelávanie a výcvik

(1)	Držiteľ je povinný zabezpečiť odborné vzdelávanie) pričom je povinný zabezpečiť, aby pracovníci dostali informácie a absolvovali výcvik s osobitným dôrazom na bezpečnostné opatrenia a možné následky nedostatočnej kontroly vysokoaktívnych žiaričov tak, aby boli pripravení aj na riešenie mimoriadnych radiačných udalostí. Držiteľ je povinný viesť dokumentáciu o absolvovaní odborného vzdelávania jednotlivých pracovníkov.
(2)	Prevádzkovatelia pracovísk, v priestoroch ktorých sa vyskytujú opustené žiariče ako sú napríklad veľké zberne kovového šrotu, zariadenia na recykláciu šrotu, prekladiská materiálu a colné sklady sú povinní zabezpečiť 
a)	informovanie  svojich zamestnancov o 
1.	tom, že na pracovisku sa môžu vyskytnúť opustené žiariče,
2.	vlastnostiach ionizujúceho žiarenia a jeho účinkoch, 
b)	výcvik svojich zamestnancov 
1.	vo vizuálnom zisťovaní opustených vysokoaktívnych žiaričov,
2.	v postupoch a opatreniach v prípade podozrenia alebo nálezu opustených žiaričov.

§ 9
Nakladanie s opustenými žiaričmi

(1)	Každý kto zistí, nájde alebo má podozrenie, že našiel opustený žiarič, nález bezodkladne oznámi policajnému zboru alebo orgánu dozoru. Pokiaľ označenie alebo iné znaky naznačujú, že ide o rádioaktívny žiarič, nemanipulujú s ním, ani sa nevystavujú zbytočnému riziku ožiarenia. Ak im to okolnosti a znalosti umožňujú, označia miesto a do príchodu príslušníkov policajného zboru vykonajú opatrenia na zamedzenie prístupu nepovolaných osôb do bezprostrednej blízkosti rádioaktívneho žiariča.
(2)	Pri vyhľadávaní, doprave, identifikácii a dočasnom skladovaní opustených žiaričov sa postupuje podľa pracovných postupov alebo havarijných plánov organizácie, ktorá má povolenie úradu na vykonávanie činností vedúcich k ožiareniu s opustenými žiaričmi.
(3)	Za bezpečné nakladanie s opusteným žiaričom zodpovedá oprávnená organizácia.
(4)	Úrad v zariadeniach, v ktorých je možnosť výskytu opustených žiaričov vykonáva) na základe výsledkov zisťovania zhodnotenie možných rádiologických následkov výskytu opusteného žiariča,  poskytuje odborné  rady a informácie o opatreniach na zabezpečenie radiačnej ochrany, oznámi nález organizácii, ktorá má povolenie úradu na vykonávanie činností vedúcich k ožiareniu s opustenými žiaričmi, ak tak nebolo už vykonané a zabezpečí vykonanie organizačných opatrení, na zabezpečenie miesta nálezu a zabezpečenie radiačnej ochrany do doby príchodu  zamestnancov organizácie, ktorá má povolenie na vykonávanie činností vedúcich k ožiareniu s opustenými žiaričmi.
(5)	Prevádzkovatelia pracovísk, v priestoroch ktorých sa najčastejšie vyskytujú opustené žiariče sú povinní zabezpečiť prístroje na identifikáciu opustených žiaričov.
(6)	Orgán dozoru vykonáva) 
a)	inventarizáciu rádioaktívnych žiaričov zameranú na pracoviská, na ktorých sa v minulosti vykonávali činnosti vedúce k ožiareniu s rádioaktívnymi žiaričmi a na organizácie, na ktoré bol vyhlásený konkurz pre nedostatok majetku,
b)	kontroly na miestach zberu kovového šrotu s cieľom zistiť a zabezpečiť odstránenie opustených žiaričov.

§ 10
Finančné zabezpečenie nakladania s opustenými žiaričmi

Na nakladanie s nájdenými opustenými žiaričmi, ktoré sú rádioaktívnym odpadom, ktorého pôvodca nie je známy, sa použijú prostriedky podľa osobitného predpisu.) 

§ 11
Medzinárodná výmena informácií

Informačná a oznamovacia povinnosť voči orgánom Európskych spoločenstiev, Európskej únie a tretím krajinám sa plní podľa osobitného zákona.)
  
§ 12

Týmto nariadením vlády sa preberá právny akt Európskych spoločenstiev uvedený v prílohe č.1. 

§ 13
Prechodné ustanovenie

Na vysokoaktívne žiariče, ktoré boli uvedené na trh do 1. júna 2006 sa nevzťahujú ustanovenia § 7 ods. 1 až 4 a ustanovenia § 3 až 6 a § 7 ods. 5 sa vzťahujú od 1. januára 2008. 

§ 14

Toto nariadenie vlády nadobúda účinnosť 1. júna 2006.